**Смедеревска Паланка**

Образовање

# **Надлежност и финансирање ЈЛС у сектору образовања**

**Предшколско васпитање и образовање (ПВО) је доминантно у мандату јединица локалне самоуправе (ЈЛС) док за основно и средње образовање ЈЛС финансира текуће одржавање школа[[1]](#footnote-1).**За све нивое образовања (предшколско, основно и средње) локални ниво финансира стручно усавршавање запослених, јубиларне награде, превоз запослених; затим превоз деце и њихових пратилаца ради похађања припремног предшколског програма (ППП) на удаљености већој од два километра и ученика основне школе на удаљености већој од четири километра од седишта школе; превоз, смештај и исхрану деце и ученика са сметњама у развоју, без обзира на удаљеност места становања од школе; превоз ученика на републичка и међународна такмичења; заштиту и безбедност деце и ученика и капиталне издатке[[2]](#footnote-2).

Финансирање ПВО је регулисано тако да локалне самоуправе финансирају до 80% од ‘економске цене’ по детету, а родитељи преосталих 20% од цене, од чега се изузимају деца без родитељског старања, деца са сметњама у развоју и инвалидитетом и деца из материјално угрожених породица[[3]](#footnote-3). За децу без родитељског старања, децу са сметњама у развоју и децу корисника НСП, учешће од 20% се покрива са националног нивоа (Министарство за рад, запошљавање, социјална и борачка питања), а за децу из материјално угрожених породица према критеријумима ЈЛС ову партиципацију плаћа сама ЈЛС. Са националног нивоа финансиран је и четворосатни ППП, али само на нивоу зарада за васпитаче који пружају тај програм.

За основно и средње образовање јединице ЈЛС обезбеђују средства за материјалне трошкове рада. Према Правилнику о критеријумима и стандардима за финансирање установе која обавља делатност основног образовања и васпитања[[4]](#footnote-4)други текући расходи (материјални трошкови рада) укључују материјалне трошкове наставе у износу 2,5% бруто плата запослених, трошкове електричне енергије, трошкове воде, грејања, одржавања хигијене, изношења смећа. Према Правилнику о критеријумима и стандардима за финансирање установе која обавља делатност средњег образовања и васпитања, материјални трошкови укључују средства за материјалне трошкове наставе који се утврђују у висини од 5%, а за стручне школе које имају сопствене радионице за практичну наставу у износу од 7% у односу на средства за бруто плате запослених у школи (за неке струке и више, што је детаљно прописано Правилником) и трошкове режије.

ЈЛС такође обезбеђују функционисање Интерресорних комисија (ИРК) и остваривање додатне подршке детету и ученику у складу са мишљењем ИРК, осим оних за које се средства обезбеђују у буџету Републике Србије[[5]](#footnote-5).

ЈЛС могу и да учествују у обезбеђењу средстава за виши квалитет образовања кроз финансирање установа у циљу повећања квалитета у области предшколског, основног и средњег образовања и васпитања, што подразумева побољшање услова образовања и васпитања у погледу простора, опреме и наставних средстава, за остваривање програма који нису основна делатност установе, за исхрану и помоћ деци иученицима[[6]](#footnote-6).

ЈЛС има и друге врло важне надлежности везане за образовање које јединица ЛС индиректно финансира. На пример, јединица локалне самоуправе води евиденцију и обавештава школу и родитеље, односно старатеље о деци која су стасала за упис у ППП и у основну школу[[7]](#footnote-7).

**Расходи за образовање у укупном буџету Смедеревске Паланке су eкстремно високи** и то због веома високог учешћа расхода за предшколско образовање. У поређењу са просеком општина у Србији расходи у Смедеревској Паланци за ПВО су дупло виши – преко 20% у односу на 11 % колики је просек. Потребан је детаљнији увид да ли су ови текући расходи или је у питању једнократно повећање због капиталне инвестиције.

Taбелa 1. Расходи за образовањеопштине Смедеревска Паланка, укупно и по нивоима образовања (% oд укупног буџета)

|  |  |  |  |  |  |
| --- | --- | --- | --- | --- | --- |
|  | 2019 | 2020 | 2021 | Просек општине | Просек Србије (без БГ и НС) |
| Предшколско (911) | / | 20,34 | 21,56 | 11,0 | 11,2 |
| Основно (912) | / | 8,23 | 7,99 | 6,3 | 5,5 |
| Средње (920) | / | 2,37 | 2,03 | 1,8 | 2,0 |
| Неквалификовано на др, месту (980) | / | 0 | 0 | / | / |
| Укупно образовање | **/** | **30,94** | **31.58** | **19,1** | **18,7** |

Извор: Стална конференција градова и општина

# **Стратешка оријентација и исходи у образовању**

## **Предшколско образовање**

**Оквир 1. Важност предшколског образовања и васпитања**

Поред традиционалне и препознатљиве улоге „чување” деце, последњих година се све више указује на веома важну улогу предшколског образовање и васпитања која подстиче рани развој и образовање деце. Међутим, Стратегија развоја образовања и васпитања до 2030[[8]](#footnote-8) констатује да је свест грађана о васпитној и образовној улози ПВО недовољно развијена, јер се ПВО још увек у већој мери посматра као „систем за чување деце“ предшколског узраста него као део васпитно-образовног система РС.

У претходној деценији дошло је до значајног повећања обухвата ПВО у Србији – за јаслени узраст са само 13% у 2010. години на преко 34% у 2021., за узраст 3 године до поласка у ППП са само 47% у 2010. години на око 66% у 2021. години, а обухват ППП је са 87% у 2010. години порастао на преко 97% у 2021. Средњорочни план МПНТР предвиђа врло благо повећање до 2024. **И поред тога обухват ПВО у Србији је још увек далеко од ЕУ просека где је за узраст 4+ у 2018. години износио чак 94,8%** што је веома близу постављеног циља у ЕУ 2020. од 95%[[9]](#footnote-9).

Стратешко опредељење Србије је повећање обухвата деце ПВО. Стратегијом образовања до 2020. године било је предвиђено да обухват деце узраста од 0,5 – 3 година износи 30%; да се за сву децу узраста од 4 – 5,5 година обезбеде бесплатни скраћени (полудневни) програм у току једне школске године што значи потпун обухват деце тог узраста; и потпуни обухват деце узраста од 5,5 – 6,5 година укључених у припремни предшколски програм. Такође, предвиђен је знатно правичнији систем који ће омогућити значајно већи обухват све деце и посебно деце из маргинализованих група која остварују право приоритета при упису. Сем циљаног обухвата деце јасленог узраста, остали циљеви нису постигнути.

Стратегија 2030. констатује да је ”у 2019/20. години 6.902 деце је остало неуписано због попуњености капацитета, упркос значајном повећању капацитета предшколских установа (ПУ) и повећаног броја објеката. У контексту праведности *и даље су приметне две негативне појаве: разлике између јединица локалне самоуправе (ЈЛС) у погледу обухвата деце уопште и обухвата деце из ромских насеља у Републици Србији која су у најмањој мери укључена у ПВО*”[[10]](#footnote-10). Такође, Стратегија констатује да ”развој диверсификованих програма ПВО још увек није задовољавајући – ЈЛС још увек нису преузеле одговорност за развој кратких висококвалитетних диверсификованих програма, често због недостатка финансијских средстава али и због неразумевања важности ових програма за повећање обухвата и праведности ПВО”.

Стратегије развоја образовања и васпитања у Републици Србији до 2030. године планира обухват деце јасленог узраста од 38%, обухват деце од 3 до 5,5 (до поласка у ППП) од 75% и обухват ППП-ом од 98%[[11]](#footnote-11). **Дакле, повећање обухвата ПВО остаје стратешки приоритет.**

Пракса показује да обавезност програма као и финансирање зарада са националног нивоа доводи до скоро потпуног обухвата, што је и био случај са припремним предшколским програмом – ППП. Ипак, имајући у виду доказане користи од предшколског образовања и васпитања, повећање обухвата би требало да буде стратешки правац и циљ сваке општине.

Потпун обухват не значи нужно да сва деца похађају искључиво целодневне програме **већ је потребно изградити флексибилан систем који поред целодневних програма нуди и полудневне програме као и специјализоване програме предшколског образовања.**

У том смислу, формулација «недовољни капацитети ПВО» у овом документу не значи нужно да је потребно изградити нови вртић, поготово имајући у виду негативне демографске трендове већине општина у Србији, већ је потребно да се ради на осмишљавању програма који би користили постојеће инфраструктурне капацитете (нпр. користити вишак капацитета у школама, организовати мобилне вртиће по узору на УНИЦЕФ пилот пројекте и слично).

Такође, у Студији УНИЦЕФ-а из 2012. године се наводи да и родитеље треба боље упознати са предностима предшколског образовања. “Осим недостатка физичких капацитета и трошкова који проистичу из похађања предшколског образовања, што представља препреке у достизању већег обухвата, више од половине родитеља не препознаје значај предшколског образовања за развој своје деце”.

**Обухват деце предшколским образовањем и васпитањем у Смедеревској Паланци се константно повећава.**Иако је у 2020. години дошло до необјашњивог пада обухвата[[12]](#footnote-12), ипак се може рећи да је евидентан раст обухвата свих узрасних група у претходној деценији (Графикон 1).

Графикон1. Tренд обухвата деце ПВO (у %), за период 2010-2020.

Извор: Републички завод за статистику, ДевИнфо база (линк [>>](http://devinfo.stat.gov.rs/diSrbija/diHome.aspx)).

**Оквир 2. Методолошки недостаци праћења обухвата на нивоу локалних самоуправа**

Податке о обухвату на локалном нивоу треба узети са резервом, на шта и указује обухват који је виши од 100% али и нижи од реалности из методолошких разлога. Разлози могу бити следећи: а) када се посматра обухват број деце у ППП узима se у целини без обзира на узраст (то значи да се ту могу наћи и деца која су кренула раније/касније у ППП у односу законски одређену генерацију; б) школска генерација се одређује од 1. марта а у демографским подацима од 1. јануара, па је питање да ли статистика ради ту врсту усаглашавања; ц) када се подаци посматрају на локалном нивоу проблеми могу да настану услед миграција и неажурираних података становништва, затим када су општине близу једна другој могуће је да деца живе у једној општини а похађају програм у другој. И на крају увек код показатеља са малим апсолутним вредностима, што може бити случај код општина, релативне вредности могу да покажу велике промене које су у апсолутном износу заправо мале.

Слично, и подаци на пример о одустајању од школовања (види Оквир 5. за индикаторе основног и средњег образовања) могу да буду последица миграција, а не заиста одустајања од школовања деце. Ови подаци чак и на националном нивоу могу да буду узроковани миграцијама, али на локалном нивоу то је још израженије.

**Oбухват деце ПВО је на нивоу подручја и области у којој се Смедеревска Паланка налази.**Поређење трогодишњег просека показује да је обухват јасленог узраста мало виши од просека за подручје Србија-Југ[[13]](#footnote-13) и на нивоу просека за Подунавску област. Слична је ситуација и са обухватом вртићког узраста. Међутим, када обухват поредимо са националним циљевима засцртаним за 2030. годину, он је прилично низак. Обухват ППП-ом је веома висок, изнад 100%, што може да значи да деца из околних општина похађају ППП у Смедеревској Паланци.

Графикон2. Обухват децеПВО (у %), пресекза период 2018-2020.

Извор: Трогодишњи просек калкулација аутора на бази података Републичког завода за статистику, ДевИнфо база.

**Оквир 3. УН циљеви одрживог развоја – Циљ 4. Обезбедити инклузивно и квалитетно образовање и промовисати могућност целоживотног учења**

У контексту УН циљева одрживог раста, *потциљ 4.2 До краја 2030. обезбедити да све девојчице и дечаци имају приступ квалитетном развоју у раном детињству, бризи и предшколском образовању како би се припремили за основно образовање* посебно је важан за ниво локалних самоуправа.

Национални циљеви дефинисани Стратегијом образовања 2030. су повећање обухвата и доступности ПВО на 38% за јаслени узраст, 75% за узраст од 3-5,5 (полазак у ППП) и обухват 98% ППП-ом. И поред стабилног раста, oбухват деце ПВО је и даље испод просека ЕУ и постављених националних циљева а посебан проблем је повећање обухвата на уштрб квалитета.

Поред већ дефинисаног индикатора 4.2.2 Стопа учешћа у организованом учењу (годину дана пре званичног узраста за упис у основну школу), што је заправо обухват ППП-ом (припремним предшколским програмом), треба посматрати и индикаторе обухвата деце током читавог ПВО, од јасленог узраста до ППП.

Локални циљеви:

* Повећање обухвата деце јасленог узраста **на преко 30% до 2030. године;**
* Повећање обухвата деце вртићког узраста **на преко 70 % до 2030. године;**
* Повећање правичности – већи обухват деце из руралних и ромских насеља као и деце са сметњама у развоју.
* **Потпуни обухват ППП-ом укључујући и маргинализоване групе;**

Потребне локалне иницијативе:

* Проширење јаслених капацитета;
* Проширење вртићких капацитета;
* Увођење полудневних програма и других флексибилних програма;
* Кампања подизања свести значаја ПВО.

**Капацитети ПВО у односу на исказану тражњу делују довољно** обзиром да нема уписаних преко капацитета и деце која нису примљена. Међутим, према Елаборату јавних ПУ и ОШ, подаци и даље указују на то да су потребе породица за смештајем деце у целодневни боравак изнад капацитета. Потреба за смештајем деце у вртић је највећа у градским објектима и објектима у Азањи, Кусатку и Селевцу где се користе сви расположиви простори и искоришћена је законска могућност до 20% већег броја деце у групи[[14]](#footnote-14).

Капацитети се састоје од једне јавне предшколске установе која у оквиру своје мреже има пет објеката у седишту општине, а осталих пет су у селима Селевац, Азања, Кусадак, Голобок и Баничина. ППП се у селима Ратари, Глибовац, Церовац, Придворице, Влашки До, Грчац, Мала Плана и Водице, реализује се у просторима основних школа, месних заједница и учитељским становима који су за потребе деце адаптирани. Јако је добро што капацитети ПВО у сеоским (осталим) насељима, питање је само колики је проценат деце њиме обухваћен а постоје и сеоске средине у којима нема капацитета с тим што je u тим срединама деци која желе да похађају вртић омогућено похађање на тај начин што им је обезбеђен превоз до најближег вртића од места становања.

.

Табела 2. Предшколско образовање – капацитет, 2020. година

|  |  |  |  |
| --- | --- | --- | --- |
|  | Укупно | Градска насеља | Остала насеља |
| Примљени | 1036 | 719 | 317 |
| Уписани преко капацитета | 0 | 0 | 0 |
| Нису примљени због попуњености капацитета | 0 | 0 | 0 |

Извор: ДевИнфо база - профили општина (примарни извор Статистика образовања RZS), Републичког завода за статистику.

**У понуди ПВО поред класичног целодневног програма постоји и понуда програма краћег од 6 сати** (Табела 3). Иако је учешће деце у овом програму занемарљиво, ипак је похвално што се овакав програм уопште постоји.Вероватно је у питању диверсификовани програм ''Иницијативе за подршку развоју и учењу ромске деце раног узраста у Србији'' у који су осим деце ромске заједнице укључена и деца других ускраћених група[[15]](#footnote-15).

Taбелa 3. Деца у предшколском образовању према дужини дневног боравка (у %),за период 2018─2020.

|  |  |  |  |
| --- | --- | --- | --- |
|  | 2018 | 2019 | 2020 |
| До 6 сати дневно | 2.7 | 2.3 | 1.8 |
| До 6 сати дневно 3 пута недељно | 0 | 0 | 0 |
| Од 9 до 12 сати | 64.8 | 67.9 | 60.6 |
| У ППП 4 сата | 17.2 | 13.9 | 18.8 |
| У ППП целодневни боравак | 15.2 | 15.9 | 18.7 |
| Укупно | **100** | **100** | **100** |

Извор: ДевИнфо база – профили општина (примарни извор Статистика образовања RZS), Републичког завода за статистику.

**Између 70% и 80% родитеља плаћа пун износ учешћа у трошковима ПВО што је далеко више од просека Србије** где нешто мање од 60% родитеља плаћа пун износ. Сви остали не плаћају уопште, дакле нема регресирања партиципације.

Графикон3. Деца у предшколском образовању према учешћуродитеља у трошковима које родитељи плаћају (у %), за период2018-2020.

Извор: ДевИнфо база – профили општина (примарни извор Статистика образовања RZS), Републичког завода за статистику.

## **Основно образовање**

**Оквир 4. Стратешки циљеви основног образовања**

Стратегија образовања до 2020. предвиђала је да «до 2020. године сви дечаци и девојчице законом предвиђеног школског узраста (минимално 98% генерације), без обзира на социо-економске,здравствене,регионалне, националне, језичке, етничке, верске и друге карактеристике, обухваћени су квалитетним основним образовањем и васпитањем из којегосипање није веће од 5% (тј. завршава основну школу 93% генерације), не само нанационалном нивоу већ и за категорије деце из осетљивих група (сеоска, ромска, сиромашна деца и деца са инвалидитетом и сметњама у развоју)» (Влада РС, 2012:29).

Циљеви из Стратегије 2020 су добрим делом остварени, а Стратегије образовања до 2030. предвиђа потпун обухват основним образовањем, побољшање квалитета образовање, оптимизацију мрежа основних школа.

**У Смедеревској Паланци постоје11 матичних основних школа са 11 подручних (издвојених) одељења.**Само 4 матичне школе су у седишту општине, а чак 7 школа се налазе у сеоским срединама.Сва подручна одељења се налазе у сеоским срединама, што је типична ситуација у Србији. При редовним школама постоје и специјална одељења за децу са сметњама у развоју и инвалидитетом, али се и значајан број ученика образују по ИОП1 и ИОП2 програму и види се пораст деце која се образују инклузивно.

Графикон4. Oсновне школе према типу насеља, у 2021. години

Извор: ДевИнфо база – профили општина, Републичког завода за статистику.

**Просечан број ученика у основним школама је низак** (Табела 4). Просек је низак чак и у матичним школама. Разлог је велики број матичних школа у сеоским насељима, што није типично за Србију. Просек у подручним школама је очекивано низак, он је на нивоу просека за подручје Србија-Југ али је значајно нижи у односу на Подунавску област у којој се Смедеревска Паланка налази. За старије разреде је тај просек још нижи, што указује да деца из старијих разреда вероватно путују у матичне школе тј. да нису сва издвојена одељења намењена и старијим ђацима.

Taбелa 4. Просечан број ученика у школама у 2021. години

|  |  |  |  |
| --- | --- | --- | --- |
|  | Смедеревска Паланка | Подунавска област | Србијa - Југ |
|  | ***Матичне школе*** | | |
| Нижи разреди I-IV | 124 | 158.46 | 153.79 |
| Виши разреди | 152.73 | 180.95 | 185.04 |
|  | ***Подручне школе*** | | |
| Нижи разреди I-IV | 16.64 | 24.17 | 14.06 |
| Виши разреди V-VIII | 2.09 | 9.47 | 6.39 |

Извор: ДевИнфо база – профили општина, Републичког завода за статистику.

**Нето стопа обухвата основним образовањем је задовољавајућа упркос паду**, који се примећује у скоро свим општинама у Србији и на нивоу Републике и вероватно је методолошке природе[[16]](#footnote-16). У посматраном десетогодишњем периоду стопа обухвата је све време на вишем нивоу од просечне стопе обухвата на подручју Србија-Југ а углавном је виша и у односу на Подунавску област.

Графикон5. Нето стопа обухвата основним образовањем (у %), за период 2010-2020.

Извор: Републички завод за статистику, ДевИнфо база.

**Oквир 5: Индикатори основног/средњег образовања**

Индикатори за праћење образовања нису сасвим једноставни за разумевање и неки од њих могу бити збуњујући. На пример, стопа завршавања основне школе која је мана од 100% не значи да је дошло до одустајања од школовања већ да нису сва деца која су према узрасту требало да заврше школу то и и учинила. Дакле стопа завршавања школе и стопа одустајања од школовања се не сабирају до 100%. Доле су наведене тачне дефиниције индикатора које користимо у анализи.

Нето стопа обухвата основним образовањем - однос броја ученика старости 7-14 година уписаних у редовне основне школе и генерације деце предвиђене за похађање основног образовања (процењен број деце 7-14).

Обухват деце средњим образовањем - однос броја ученика уписаних у средње школе и броја деце одговарајуће старосне групе (15-18) с тим што се овај податак не води за локални ниво.

Стопа завршавања основне/средње школе - однос укупног броја ученика који успешно заврше (положе) последњи разред основне школе без обзира на годиште и укупног броја деце из популације узраста за званични завршетак основне школе.

Стопа одустајања од школовања у основном/средњем образовању представља разлику у броју ученика основних/средњих школа на почетку школске године и броја ученика на крају школске године у односу на број ученика на почетку школске године.

Вредности ових индикатора могу бити нелогични и неадекватни услед методолошких проблема везаних за њихово праћење како на националном, али посебно на локалном нивоу (види Оквир 2.)

Стопа одустајања од школовања у основном образовању је релативно висока. Иако подаци флуктуирају, ипак се може рећи да је у просеку стопа одустајања на значајно нижем нивоу од просека подручја Србија-Југ као и од просека у Подунавској области.

Графикон6. Стопа одустајања од школовања у основном образовању (у %), за период 2010-2020.

Извор: Републички завод за статистику, ДевИнфо база.

**С друге стране, стопа завршавања основне школе за трогодишњи период износи у просеку скоро 100%.** Подаци на годишњем нивоу изразито флуктуирају па је стога анализиран трогодишњи просек који је изненађујуће висок и у поређењу са подручјем Србија-Југ и Подунавском облашћу.

Графикон7. Стопа завршавања основне школе (у %), трогодишњи просек за период 2018-2020.

Извор: Републички завод за статистику, ДевИнфо база.

**Средње образовање**

**Оквир 6. Стратешки правци у средњошколском образовању**

Према Стратегији образовања до 2030. обезбеђивање услова за увођење обавезног средњег образовања и васпитања се може сматрати једним од кључних приоритета. Оптимизација мреже средњих школа, која је у току, треба да буде убрзана а капацитети локалних самоуправа за планирање уписа засновани на донетим критеријумима треба да буду ојачани.

**У Смедеревској Паланци се налазетри средње школе -** Машинско-електротехничка школа ”Гоша”, Средња школа ”Жикица Дамјановић” (са подручјима рада хемија неметали и графичарство, производња и прерада хране и здравство и социјална заштита) и Паланачка гимназија

**Стопа одустајања од школовања у средњем образовању је практично непостојећа.** Почетком деценије стопа је била позитивна али опет значајно нижа од просечне стопе одустајања на подручју Србија-Југ и Подунавској области.

Графикон8. Стопа одустајања од школовања у средњем образовању (у %), за период 2010-2020.

Извор: Републички завод за статистику, ДевИнфо база.

# **Закључак и препоруке**

Предшколско васпитање и образовање је изворна надлежност ЈЛС где је она у потпуности одговорна како за финансирање тако и организацију рада. Стога су препоруке за повећање обухвата ПВО кључне.

Обухват деце ПВО у Смедеревскоj Паланци је компаративно релативно висок имајући у виду неразвијеност општине и упоређењу са просеком подручја Србија-Југ и Подунавске области где Смедеревска Паланка припада. Међутим, када обухват поредимо са националним циљевима за 2030. годину по којима 75% деце вртићког узраста треба да буде обухваћено ПВО, он је прилично низак, те постоји доста простора за даље унапређење обухвата обзиром да је то у најбољем интересу детета. Поред тога, расходи за ПВО у буџету су јако високи те када ставимо у однос обухват и расходе онда је закључак да обухват није задовољавајући.

Капацитети ПВО у односу на исказану тражњу делују довољно обзиром да нема уписаних преко капацитета и деце која нису примљена. Међутим, према Елаборату јавних ПУ и ОШ, подаци и даље указују на то да су потребе породица за смештајем деце у целодневни боравак изнад капацитета и да је искоришћена је законска могућност до 20% већег броја деце у групи. Дакле повећање капацитета је потребно пре свега да се задовољи исказана тражња а да то не иде на уштрб квалитета програма.

Поред тога, обзиром да је похађање ПВО у најбољем интересу детета, потребно је и повећати тражњу. Тражња која није исказана може бити из разлога да родитељи знају да не задовољавају критеријуме (рецимо нису обоје запослени) или просто се преципира вртић искључиво као програм за чување деце. Стога је у циљу повећања обухвата потребно радити и на кампањи подизања свести о важности ПВО а у исто време понудити полудневне или друге флексибилне програме којима примарни циљ није чување деце већ васпитно образовна улога ПВО и укључивању деце у друштвену заједницу.

Сада упонуди ПВО доминира класичан целодневни програма али поред полудневног ППП постоји и понуда диверсификованог програма ''Иницијативе за подршку развоју и учењу ромске деце раног узраста у Србији'' у који су осим деце ромске заједнице укључена и деца других ускраћених група.

ЈЛС би требало да понуди још кратких програма од по неколико сати или неколико пута недељно, којима примарни циљ није чување деце већ образовно-васпитна улога и укључивање деце у друштвену заједницу. Овакве програме, посебно ако не подразумевају оброке, би требало у потпуности да финансира ЈЛС. У сеоским (осталим) насељима, подручна одељења школа која су полупразна и у које општина свакако улаже и одржава их, могу се користити као просторни капацитети за организацију краћих ПВО програма, по сличном принципу како се ови капацитети користе за обавезни ППП.

Овакав приступ је већ јако добро препознат у Елаборату јавних предшколских установа и јавних основних школа на територији општине Смедеревска Паланка, који је ЈЛС израдила 2019. године. У њему се препознаје значај ПВО за децу и планира ”повећање обухвата кроз диверсификован систем и друге програме који би се реализовали у свим градским вртићима. Циљ је да свако да свако дете има могућност да минимално, у току бар једне године, бесплатно користи скраћене програме за подстицање развоја и предшколског васпитања и образовања, зависно од потреба породице и детета.Захваљујући већ развијеној мрежи објеката предшколске установе којом је покривена цела општина, и већ постојећем васпитно-образовном кадру, посебан приоритет у наредном периоду имаће рад на повећању обухвата деце предшколским васпитањем. Установа ће заједно са свим релевантниминституцијама општине бити укључена у Кампању за обухват деце. За потребе реализације кампање биће формирана радна група и израђен оперативни план рада.У свим сеоским срединама, почев од радне 2019/20. године, користиће се сви постојећи адаптирани простори за укључивање деце од 3-5,5 година. Циљ је да кроз диверсификован систем буде повећан општи обухват деце од три године до почетка примене обавезног припремног предшколског програма. Да свако дете има могућност да минимално, у току бар једне године, бесплатно користи скраћене програме за подстицање развоја и предшколског васпитања и образовања, зависно од потреба породице и детета.”

Треба још додати да за општину у којој не постоји изражен мањак капацитета у односу на тражњу, јако велики проценат родитеља плаћа пуну цену док остали не плаћају уопште, дакле нема регресирања партиципације, па и у том смислу треба разрадити опције за регресирање дела који финансирају родитељи у циљу повећања тражње за ПВО.

Оно што је такође важно је преиспитати ефикасност уложених средстава у ПВО, обзиром да је однос учешћа расхода у укупном буџету и обухвата неповољан.

1. Надлежност финансирања образовања је оквирно регулисана Законом о основама система образовања и васпитања (ЗОСОВ), “Службени гласник РС” бр. 88/2017, 27/2018 - др. закон, 10/2019, 27/2018 - др. закон и 6/2020). [↑](#footnote-ref-1)
2. Члан 108. ЗОСОВ уређује одговорност установе за безбедност деце и ученика, односно да установа доноси акт којим прописује мере, начин и поступак заштите и безбедности деце и ученика за време боравка у установи и свих активности које организује установа, у сарадњи са надлежним органом ЈЛС, које је дужна да спроводи. [↑](#footnote-ref-2)
3. Члан 50. Закона о предшколском васпитању и образовању. [↑](#footnote-ref-3)
4. „Службени гласник РС", бр. 73 од 31. августа 2016, 45 од 13. јуна 2018. [↑](#footnote-ref-4)
5. ПРАВИЛНИКододатнојобразовној, здравственојисоцијалнојподршцидетету, ученикуиодраслом "СлужбенигласникРС", број 80 од 24. октобра 2018 ближеодређујерадИРКИдодатнуподршку. [↑](#footnote-ref-5)
6. Члан 190. ЗОСОВ регулише ову могућности. [↑](#footnote-ref-6)
7. Члан 17. ЗОСОВ уређује да ЈЛС води евиденцију и обавештава предшколску установу, односно основну школу која остварује припремни предшколски програм о деци која су стасала за похађање припремног предшколског програма, у складу са посебним законом. [↑](#footnote-ref-7)
8. Стратегија је усвојена у јуну 2021. године <https://mpn.gov.rs/kategorija_dokumenata/strategije/> [↑](#footnote-ref-8)
9. Ибид. [↑](#footnote-ref-9)
10. Ибид, стр. 20

    Ибид, стр. [↑](#footnote-ref-10)
11. Овај циљ је практично већ остварен имајући у виду да је почетна вредност из 2020. године 97,36%. Тиме се имплицитно признаје одустајање од обухвата маргиналних група. [↑](#footnote-ref-11)
12. Методолошки је проблематично посматрања стопе обухвата на нивоу локалних самоуправа, подаци често флуктуирају (види Оквир 2). [↑](#footnote-ref-12)
13. Односи се на статистички регион Србија-Југ који обухвата регион Шумадије и Западне Србије и регион Јужне и Источне Србије [↑](#footnote-ref-13)
14. Елаборат јавних предшколских установа и јавних основних школа на територији општине смедеревска паланка, Смедеревска Паланка, 2019 [↑](#footnote-ref-14)
15. [↑](#footnote-ref-15)
16. Ниже стопе могу бити резултат неадекватног статистичког праћења миграција (види Оквир 3) па их треба узети са резервом и пратити податке на терену. [↑](#footnote-ref-16)